Hlaudi kap na kritici by Mandoza-begrafnisHlaudi Motsoeneng. Foto: news.iafrica.com “Ek hoor mense sê Hlaudi is uit. Jy kan nie oor my toekoms namens my besluit nie. Ek sal self oor my toekoms besluit,” het hy gesê terwyl begrafnisgangers hom toegejuig het. “As ek die SAUK verlaat, sal dit nie die eerste keer wees nie. Ek het voorheen die SAUK verlaat en ek het net sterker en sterker teruggekom.” Motsoeneng het klem geplaas op die veranderinge wat hy by die openbare uitsaaier teweeg gebring het, veral sy besluit dat minstens 90% plaaslike musiek deur die 18 radiostasies uitgesaai moet word. “Wanneer mense transformasie praat in Suid-Afrika, praat hulle Engels. Ek praat nie Engels nie, ek praat implementering. Die goeie ding van my is dat ek [resultate] lewer. Ek hoor mense sê Hlaudi is net ŉ gewone werknemer. Ek hoef nie bedryfshoof te wees om resultate te lewer nie. Dit maak nie saak watter posisie ek beklee nie. Ek sal steeds resultate lewer.” Motsoeneng se aanstelling deur Faith Muthambi, minister van kommunikasie, is vandeesweek deur die appèlhof ter syde gestel. Die SAUK het sedertdien nog geen kommentaar gelewer oor Motsoeneng se toekoms by die uitsaaier nie. Motsoeneng het Vrydag gesê berigte dat hy bekommerd is oor sy toekoms is onwaar. “Hlaudi is stresvry. Miskien is julle self gestres omdat Hlaudi resultate lewer. As die SAUK my afdank, sal dit wees omdat ek werkers by die SAUK bemagtig het. Ek het resultate gelewer.” Motsoeneng het die res van sy toespraak gebruik om sy besluit oor die 90% plaaslike musiek te verdedig en beklemtoon dat die besluit syne was en nie ŉ groepbesluit nie. “Ek is nie verskonend daaroor nie, ek het [die beleid] ingebring. En weet julle, twee presidente van ander Afrika-lande – en ek gaan nie name noem nie – het my sedertdien gebel omdat hulle Suid-Afrika as maatstaf wil gebruik. Hulle wil ook die 90%[-beleid] by hulle implementeer.” Volgens Motsoeneng het hy buitelandse reise by die SAUK gestaak omdat hy nie ander lande as maatstawwe vir Suid-Afrika wil gebruik nie, maar eerder wil hê ander lande moet Suid-Afrika as ŉ maatstaf gebruik. Hy het ook gesê daar is geen rede hoekom die land se kunstenaars nie vir buitelandse kunstenaars kan kers vashou nie en gesê dit vorm ŉ belangrike deel van transformasie in die land. “Weet jy wat is eintlik die probleem in Suid-Afrika? Swart mense is die probleem en ek sal julle sê hoekom. As jy met swart mense praat, dan kla hulle oor transformasie, maar hulle is in beheer van hierdie transformasie. Hoe kan jy oor jouself kla?” het hy gesê. “Ons moet uniek wees. Ons moet ŉ visie hê. Ons moet die geld wat ons aan kunstenaars betaal aan ons eie kunstenaars betaal. En dit is wat die SAUK nou doen.” Hy het sy toespraak afgesluit met, “Betaal julle TV-lisensies!”